Kyk: Daar ís lig in die beurtkrag-tonnel(Foto: Reint Dykema) “Daar ís hoop,” sê Kallie Kriel, uitvoerende hoof van AfriForum, op die soveelste dag van beurtkrag en te midde van groeiende kommer oor die kragnetwerk. “Maar die hoop is nie om die toekoms te plaas in die hande van ŉ owerheid nie,” sê hy. Kriel meen Suid-Afrikaners behoort sake in hul eie hande te neem en alternatiewe oplossings vir die kragkrisis te vind. AfriForum het Dinsdag die eerste fase van ŉ driefaseplan, bekend as Projek AfriEnergie, aangekondig in ŉ poging om die kragkrisis te pak. Fase 1 van dié projek fokus op korttermynoplossings en behels die bekendstelling van ŉ verslag om kragverbruikers van relevante inligting te voorsien en eindelik die regte besluite te help neem rondom kwessies soos sonpaneel-installering om meer onafhanklik van Eskom te word. Kriel sê tegnologie maak dit moontlik om te hoop. “Daar kom nuwe tegnologie na vore. Ons moet op die voorpunt van nuwe tegnologie wees en voortdurend planne maak. Daar lê natuurlik nog ŉ lang pad voor, maar dit ís moontlik en daar is hoop.”